Emisari amerikan i procesit të paqes shkon përsëri në Lindjen e Mesme
Xhorxh Miçëll do të informojë palët për ndryshimin më të fundit të diplomacisë amerikane
Administrata Obama do të dërgojë përsëri në Lindjen e Mesme emisarin e saj të paqes, Xhorxh Miçëll këtë javë, megjithë ngecjen e procesit për shkak të ndërimit të vendbanimeve izraelite. Departamenti i Shetetit tha dje se synimi amerikan për një marrëveshje paqeje mes Izraelit dhe palestinezëve brenda një viti është i realizueshëm. Korrespondenti i Zërit të Ameriks, Dejvid Gollast, nga informon na sjell hollësi nga Departamenti i Shtetit. Zyrtarët e departamentit pranojnë sprapsjen taktike për shkak të nbërtimit të vendbanimeve, por këmbëngulin se ajo nuk e dekurajon administratën të ndjekë rrugën e zgjidhjes me dy shtetet të konflintit në Lindjen e Mesme deri në fund të vitit të kaluar. Departamenti i Shtetit u shpreh mbrëmë se përpjekjet për ta bindur Izraelin të përtërijë moratoriumin për pjesën më të madhe të vendbanimeve në Bregun Perëndimor, si mënyrë për të rifilluar bisedimet e drejtpërdrejta mes palëve, kanë dështuar. Administrata Obama i kishte ofruar Izraelit një paketë ndihme ushtarake dhe stimuj diplomatikë për të rinovuar moratoriumin që skadoi në shtator. Por Kryeminisrti izraelit, Benjamin Netanyahu, megjithëse e pranoi këtë ide, nuk ishte në gjendje të bindë anëtarët konservatorë të kabinetit të tij që ta pranonin ofertën. Oferta e Shteteve të Bashkuara për t’i dhënë Izraelit 20 avionë luftarakë F-35 në shkëmbim për zgjatjen e moratoriumit edhe për tri muaj, tashmë është tërhequr. Shtetet e Bashkuara do të përpiqen tani të ngushtojnë divergjencat mes palëve për çështjet kyçe, përfshirë kufijtë e shtetit Palestinez. Zëdhënësi i Departamentit të Shtetit P.J. Krouli tha me rastin e njoftimit të misionit Miçëll se çështja e pezullimit të vendbanimeve ka lënë në hije çështjet më të mëdha dhe se ka ardhur koha për të ndryshuar taktikë. Palestinezët kanë refuzuar të vazhdojnë bisedimet e drejtpërdrejta me Izraelin që u zhvilluan shkurtimisht në shtator, pa një moratorim tjetër për ndërtimin e vendbanimeve. Zëdhënësi Krouli tha se Shtetet e Bashkuara nuk “pranojnë si të ligjshëm” vazhdimin e ndërtimit të vendbanimeve dhe do të vazhdojnë ta shprehin këtë qendrim. Para udhëtimit të zotit Miçëll në Lindjen e Mesme do të zhvillohen takime veçazi me negociatorët izraelitë dhe palestinezë. Lajmet bëjnë të ditur se ministri izraelit i Mbrojtjes Ehud Barak dhe negociatori palestinez Saeb Erekat do të vizitojnë Uashingtonin gjatë ditëve të ardhëshme. Xhorxh Miçëll, ish udhëheqës në Senatin amerikan dhe i dërguari për bisedimet e paqes në Irlandën e Veriut pritet të vizitojë shtetet aleate arabe, krahas kontakteve me të dy palët, për t’i informuar ata për ndryshimin më të fundit të diplomacisë amerikane.